Hjørring og Frederikshavn kommuner oplever som de eneste i Nordjylland for tiden en i stigning i antallet af smittede med covid-19. Blandt andet er 20 medarbejdere og 14 beboere på Vendelbocentret i Sindal konstateret smittede, og også i Frederikshavn Kommune er der smittede personer – blandt andet en dreng fra syvende klasse på Privatskolen i Frederikshavn. Ledende overlæge og professor på infektionsmedicinsk afdeling på Aalborg Universitetshospital, Henrik Nielsen, opfordrer til, at vi bevarer roen og ikke lader os gribe af panik, selv om der er en stigning af smittede i det to kommuner. - Det er ikke en farlig situation. Det kan selvfølgelig virke overvældende, men der er tale om et lille udbrud. Vi har styr på sygdommen, siger Henrik Nielsen, som anslår, at antallet af smittede er omkring 40 i alt i de to kommuner. Smittekæder i Vendsyssel Han mener, at der må være en eller anden sammenhæng mellem de smittede i de to kommuner. - Jeg tror, at der er en eller flere smittekæder i gang deroppe. De berørte personer må på en eller anden måde være en del af et fællesskab, uden at de nødvendigvis kender hinanden, siger Henrik Nielsen. Han forklarer, at smitten må starte et sted - eksempelvis i en familie, hvor en af personerne eventuelt besøger en pårørende på ældrecentret, og efter et par uger er flere personer pludselig blevet smittede. Og at det er to nabokommuner, hvor der er smittede, kan ifølge Henrik Nielsen skyldes, at de smittede eksempelvis bor i en kommune men arbejder i en anden. - Nu handler det om at få inddæmmet smitten. Og det tager Styrelsen for Patientsikkerhed sig af ved hjælp af kontaktopsporing, siger Henrik Nielsen. Det betyder, at de smittede bliver kontaktet og skal redegøre for, hvem de har været sammen med i en periode, og derefter skal alle testes. En mild udgave af covid-19 Henrik Nielsen fortæller, at smitten i Vendsyssel er en mild udgave af covid-19. - Det er heldigvis ikke noget, vi mærker til på sygehusene, så det virker til, at de ramte personer kommer sig over sygdomsforløbet. At smitteudbruddet lige rammer Hjørring og Frederikshavn kommuner er ifølge Henrik Nielsen helt tilfældigt. - Jeg tror, at den slags små klumper af udbrud vil vi se rundt omkring i Danmark i de kommende måneder, da der er nogle smittekæder, som bliver aktiveret, for derefter at dø ud, siger Henrik Nielsen. Han påpeger, at der ikke er så meget, den enkelte kan gøre, udover selvfølgelig at følge myndighedernes retningslinjer om håndhygiejne og afstand. - Men oplever man symptomer, skal man isolere sig og blive testet, siger Henrik Nielsen.
Hjørring og Frederikshavn kommuner er pludselig kommet på landkortet over smittede med covid-19. Men vi skal bevare roen, siger ledende overlæge og professor om situationen.